L-Unjoni Ewropea topponi bil-qawwa kull att ta' tortura taħt kwalunkwe forma. Fl-okkażjoni tal-Jum Internazzjonali b'Appoġġ għall-Vittmi tat-Tortura, l-Unjoni Ewropea ttenni l-akbar oppożizzjoni tagħha għal kwalunkwe tip ta' atti ta' tortura madwar id-dinja. It-tortura hija reat li jista' jolqot lil kulħadd permezz ta' forom differenti u f'ambjenti differenti, u l-vittmi kollha tat-tortura, inklużi dawk mhux rikonoxxuti, injorati jew minsijin, jinsabu fuq quddiem nett tal-linja politika tagħna. Il-projbizzjoni tat-tortura u ta' trattament ieħor krudili, inuman jew degradanti hija assoluta fid-dritt internazzjonali. Fi żminijiet meta din il-projbizzjoni tkompli tiġi sfidata madwar id-dinja kollha, l-Unjoni Ewropea tirrepeti t-talba tagħha għall-Konvenzjoni tan-NU kontra t-Tortura u l-Protokoll Fakultattiv tagħha (OPCAT) li għandu jiġi ratifikat b'mod universali u implimentat b'mod effettiv mill-Istati kollha. Ir-ratifika reċenti tal-Bahamas tal-Konvenzjoni u r-ratifika tal-Afrika t'Isfel tal-OPCAT huma eżempji pożittivi. Biex tintensifika l-ħidma tagħha lejn dinja mingħajr tortura, l-UE qed tuża l-għodod politiċi u finanzjarji kollha tagħha, li jvarjaw mill-protezzjoni tal-vittmi, inklużi dawk l-aktar vulnerabbli, sas-sensibilizzazzjoni, li wieħed jitkellem kontra l-abbużi, waqt li tħeġġeġ lill-Istati jikkonformaw mal-obbligi tagħhom skont id-dritt internazzjonali, jinvestigaw l-allegazzjonijiet ta' tortura u jressqu l-awturi quddiem il-ġustizzja. L-iżgurar ta' rimedju għall-vittmi huwa kruċjali wkoll. Permezz tal-azzjoni esterna tagħha, l-UE u l-Istati Membri tagħha jimpenjaw ruħhom ukoll ma' pajjiżi terzi fi djalogi regolari dwar kwistjonijiet politiċi u dwar id-drittijiet tal-bniedem u jappoġġaw finanzjarjament l-organizzazzjonijiet tas-soċjetà ċivili fil-ġlieda kontra t-tortura. F'dawn l-aħħar erba' snin, l-Istrument Ewropew għad-Demokrazija u għad-Drittijiet tal-Bniedem appoġġa proġetti kontra t-tortura madwar id-dinja kollha, li jiswew madwar €23 miljun, u huwa previst ammont addizzjonali ta' €8 miljun għall-2019. Fl-isfond tal-sfidi u l-intoppi attwali, inkiseb progress lejn il-qerda tat-tortura. Jista' jsir aktar jekk aħna lkoll naħdmu flimkien fil-livell internazzjonali, nazzjonali u reġjonali, id f'id mas-soċjetà ċivili u speċjalment mad-difensuri tad-drittijiet tal-bniedem li b'mod kuraġġuż isemmgħu leħinhom kontra t-tortura madwar id-dinja. L-Alleanza Globali għall-Kummerċ Ħieles mit-Tortura, promossa mill-UE, l-Arġentina, il-Mongolja u l-Cape Vert, hija sforz transreġjonali li tiġbor aktar minn 60 pajjiż impenjati li jtemmu l-kummerċ f'oġġetti użati għat-tortura u l-piena kapitali globalment. L-UE tappella lill-Istati biex jappoġġaw il-ħidma li għaddejja fil-livell tan-NU, lejn l-istabbiliment ta' standards internazzjonali komuni f'dan il-qasam. In-Nazzjonijiet Uniti, il-Kunsill tal-Ewropa, il-Qorti Kriminali Internazzjonali u korpi oħra, bħall-mekkaniżmi preventivi nazzjonali u l-organizzazzjonijiet tas-soċjetà ċivili, qed iwettqu ħidma li hija vitali biex tinqered it-tortura fil-forom kollha tagħha. L-UE u l-Istati Membri tagħha ser ikomplu jikkooperaw mill-qrib mas-sħab kollha tagħhom biex jibnu dinja mingħajr tortura għal kulħadd. Il-Pajjiżi Kandidati t-Turkija, il-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll ir-Repubblika tal-Moldova u l-Armenja, jallinjaw ruħhom ma' din id-dikjarazzjoni. *Il-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni. Alleanza għal Kummerċ Liberu mit-Torturi